Teestedsmarkeringer

Vi oplever desværre oftere og oftere, at der bliver flyttet på markeringsklodserne på teestederne – særligt fra teested 58. Det ses især på hul 6, 12 og 14, men forekommer også på andre huller.

Det er vigtigt at understrege, at teemarkeringerne er en del af banens opsætning og ikke må flyttes af spillerne. Ifølge Golfreglerne fastlægger teemarkeringerne det officielle teested, og det er alene Komitéen eller greenkeeperne, der må placere eller flytte dem. Hvis en spiller bevidst flytter teemarkeringerne for at ændre teestedet eller opnå en fordel, er det et brud på Golfreglerne og medfører den generelle straf (to straffeslag i slagspil eller tab af hul i hulspil). Regelgrundlaget er regel 6.2b(4)

Derudover er der altid en praktisk årsag til, at klodserne står, hvor de gør. Greenkeeperne placerer dem blandt andet for at:

skåne bestemte områder af teestedet, så græsset kan holde sig i god stand,

sikre en jævn slitage af teestederne,

undgå at robotklipperne kører ind i teemarkeringerne.

Netop nu er teestederne særligt sårbare, og greenkeeperne er i gang med en målrettet indsats for at forbedre deres kvalitet. Placeringen af teemarkeringerne er derfor en vigtig del af denne indsats, da den hjælper med at fordele slitagen og give de mest belastede områder mulighed for at komme sig. Når teemarkeringerne flyttes, modarbejder det det arbejde, der bliver gjort for at forbedre teestederne.

Baneudvalget og Regeludvalget.